ROKIŠKIO RAJONO SAVIVALDYBĖS TARYBA

S P R E N D I M AS

DĖL ROKIŠKIO RAJONO BENDROJO LAVINIMO MOKYKLŲ MOKINIŲ, GYVENANČIŲ ROKIŠKIO JUOZO TUMO-VAIŽGANTO GIMNAZIJOS BENDRABUTYJE, APMOKĖJIMO UŽ MAITINIMĄ TVARKOS APRAŠO PATVIRTINIMO

2014 m. lapkričio 28 d. Nr. TS-241

Rokiškis

Vadovaudamasi Lietuvos Respublikos euro įvedimo Lietuvos Respublikoje įstatymu, Lietuvos Respublikos vietos savivaldos įstatymo 16 straipsnio 2 dalies 37 punktu, 18 straipsnio 1 dalimi, Lietuvos Respublikos švietimo ir mokslo ministro 2011m. rugsėjo 6 d. įsakymo Nr. V-1642 „Dėl Apmokėjimo už maitinimą mokinių, gyvenančių bendrojo ugdymo mokyklos bendrabutyje, tvarkos aprašo patvirtinimo“ (Lietuvos Respublikos švietimo ir mokslo ministro 2005 m. sausio 17d. įsakymo Nr. ISAK-59 „Dėl Apmokėjimo už maitinimą mokinių, gyvenančių bendrojo lavinimo mokyklos bendrabutyje, tvarkos aprašo patvirtinimo“ nauja redakcija) 4 punktu, Lietuvos Respublikos sveikatos apsaugos ministro 2011m. lapkričio 11d. įsakymu Nr. V-964 patvirtinto Maitinimo organizavimo ikimokyklinio ugdymo, bendrojo ugdymo mokyklose ir vaikų socialinės globos įstaigose tvarkos aprašo 16 punktu, Rokiškio rajono savivaldybės taryba n u s p r e n d ž i a:

1. Patvirtinti Rokiškio rajono bendrojo lavinimo mokyklų mokinių, gyvenančių Rokiškio Juozo Tumo-Vaižganto gimnazijos bendrabutyje, apmokėjimo už maitinimą tvarkos aprašą (pridedama).

2. Nustatyti dienos maitinimo normą vienam mokiniui, gyvenančiam bendrojo ugdymo mokyklos bendrabutyje, – 10 Lt:

2.1. pusryčiai – 2,55 Lt;

2.2. pietūs – 4,50 Lt;

2.3. vakarienė – 2,95 Lt.

3. Nustatyti dienos maitinimo normą vienam mokiniui, gyvenančiam bendrojo ugdymo mokyklos bendrabutyje, – 2,90 Eur:

3.1. pusryčiai – 0,74 Eur;

3.2. pietūs – 1,30 Eur.

3.3. vakarienė – 0,85 Eur.

4. Pripažinti netekusiu galios Rokiškio rajono savivaldybės tarybos 2005 m. lapkričio 18 d. sprendimą Nr. TS-12.157 „Dėl Apmokėjimo už maitinimą mokinių, gyvenančių Rokiškio rajono bendrojo lavinimo mokyklos bendrabutyje, tvarkos aprašo patvirtinimo ir dienos normos vienam mokiniui, gyvenančia mokyklos bendrabutyje, nustatymo“.

5. Skelbti šį sprendimą Teisės aktų registre bei savivaldybės interneto svetainėje.

6. Sprendimo 3 punktas įsigalioja nuo 2015 m. sausio 1 d.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Vytautas Vilys

PATVIRTINTA

Rokiškio rajono savivaldybės

tarybos 2014 m. lapkričio 28 d.

sprendimu Nr. TS-241

ROKIŠKIO RAJONO BENDROJO LAVINIMO MOKYKLŲ MOKINIŲ, GYVENANČIŲ ROKIŠKIO JUOZO TUMO-VAIŽGANTO GIMNAZIJOS BENDRABUTYJE, APMOKĖJIMO UŽ MAITINIMĄ TVARKOS APRAŠAS

BENDROSIOS NUOSTATOS

1. Rokiškio rajono bendrojo lavinimo mokyklų mokinių, gyvenančių Rokiškio Juozo Tumo-Vaižganto gimnazijos bendrabutyje, apmokėjimo už maitinimą tvarkos aprašas (toliau – tvarka) nustato apmokėjimo už maitinimą mokinių, gyvenančių gimnazijos bendrabutyje tvarką.

2. Už mokinių, gyvenančių gimnazijos bendrabutyje, maitinimo organizavimą atsakingas Rokiškio rajono savivaldybės administracijos direktorius pagal Rokiškio rajono savivaldybės tarybos įgaliojimą, suteiktą 2003m. spalio 17d. sprendimu Nr. 140.

3. Maitinimo dienos normas vienam mokiniui nustato Rokiškio rajono savivaldybės taryba atskiru sprendimu.

4. Mokinio, gyvenančio gimnazijos bendrabutyje, maitinimo išlaidas apmoka jo tėvai (globėjai, rūpintojai) pagal sutartį dėl mokinio maitinimo, sudarytą su gimnazija.

5. Sutartis dėl mokinio maitinimo sudaroma vadovaujantis Lietuvos Respublikos civiliniu kodeksu (Žin., 2000, Nr. 74- 2262). Joje nurodomos sutarties šalys, jų teisės ir įsipareigojimai (mokėjimo dydis, kas yra mokesčio gavėjas, apmokėjimo terminai ir kt.), sutarties terminas, jos keitimo, nutraukimo pagrindai ir padariniai. Sutartis registruojama gimnazijoje.

6. Gimnazijos bendrabutyje gyvenantys mokiniai, mokantys nustatytos dienos maitinimo normos mokestį maitinasi visus tris kartus arba renkasi pusryčius, pietus ar vakarienę. Pusryčius sudaro 25 proc., pietus – 45 proc., vakarienė – 30 proc. dienos normos maitinimo mokesčio.

7. Mokiniai, gaunantys nemokamą maitinimą pagal 2006m. birželio 13 d. Lietuvos Respublikos socialinės paramos mokiniams įstatymą Nr. X-686, bendrabutyje gauna pusryčius ir vakarienę, tai sudaro 55 proc. visos maitinimui skirtos dienos normos.

ATLEIDIMAS NUO MOKESČIO UŽ MAITINIMĄ

8. Nuo mokesčio už maitinimą iš savivaldybės biudžeto išlaikomos gimnazijos bendrabutyje tėvai (globėjai, rūpintojai) atleidžiami, jei:

8.1. mokinys mokosi bendrojo ugdymo mokykloje specialiųjų poreikių turintiems mokiniams: specialioji mokykla, specialioji mokykla-darželis, specialiojo ugdymo centras, specialioji mokykla-daugiafunkcinis centras, jaunimo namai, vaikų socializacijos centras, sanatorijos mokykla, ligoninės mokykla, dailės mokykla, sporto mokykla;

8.2. mokinys yra iš šeimos, kurioje vidutinės pajamos vienam šeimos nariui per mėnesį yra mažesnės kaip 1,5 valstybės remiamų pajamų dydžio per mėnesį (šeimos vidutinės pajamos apskaičiuojamos Lietuvos Respublikos socialinės paramos mokiniams įstatymo nustatyta tvarka);

8.3. mokinio tėvai yra nedirbantys neįgalieji;

8.4. mokinio vienas iš tėvų atlieka privalomąją arba alternatyviąją krašto apsaugos tarnybą;

8.5 kitais savininko teises ir pareigas įgyvendinančios institucijos nustatytais atvejais.

9. Maitinimo dienos normas vienam mokiniui, kurio tėvai atleisti nuo mokesčio už maitinimą, nustato Rokiškio rajono savivaldybės taryba.

____________________